MAJOR บวกแรง 6% ลุ้นกำไรไตรมาส 4/61 โตแจ่ม รับผลดีหนังฟอร์มยักษ์เข้าฉายเพียบ
MAJOR บวกแรง 6% นิวไฮในรอบ 3 เดือน ลุ้นกำไรไตรมาส 4/61 โตแจ่ม รับผลดีหนังฟอร์มยักษ์เข้าฉายเพียบ โดย ณ เวลา 15.29 น. อยู่ที่ระดับ 23.70 บาท บวก 1.30 บาท หรือ 5.80% สูงสุดที่ระดับ 24.30 บาท ต่ำสุดที่ระดับ 22.60 บาท ด้วยมูลค่าการซื้อขาย 72.45 ล้านบาท
23 ม.ค. 2562

ผู้สื่อข่าวรายงานว่า ราคาหุ้น บริษัท เมเจอร์ ซีนีเพล็กซ์ กรุ้ป จำกัด (มหาชน) หรือ MAJOR ณ เวลา 15.29 น. อยู่ที่ระดับ 23.70 บาท บวก 1.30 บาท หรือ 5.80% สูงสุดที่ระดับ 24.30 บาท ต่ำสุดที่ระดับ 22.60 บาท ด้วยมูลค่าการซื้อขาย 72.45 ล้านบาท

โดยราคาหุ้นปรับตัวขึ้นแรงในรอบ 3 เดือน นับตั้งแต่ราคาหุ้นปิดที่ระดับ 23.90 บาท เมื่อวันที่ 29 ต.ค.61
ด้านบล.เคจีไอ (ประเทศไทย) ระบุในบทวิเคราะห์ แนะนำ “ซื้อ” หุ้น MAJOR โดยคาดว่ากำไรหลักของ MAJOR ในไตรมาส 4/61 จะเพิ่มขึ้นเป็น 194 ล้านบาท (เพิ่มขึ้น 40% จากไตรมาสก่อน และเพิ่มขึ้น 673% เทียบกับช่วงเดียวกันของปีก่อน จากรายได้ที่เติบโตอย่างน่าประทับใจของธุรกิจโรงภาพยนตร์
เนื่องจากมีโปรแกรมภาพยนตร์ดังลงโรงฉายมากขึ้น จึงคาดว่ากำไรสุทธิในไตรมาส 4/61 (รวมกำไรจากการขายเงินลงทุน) จะอยู่ที่ 222 ล้านบาท (เพิ่มขึ้น 8% จากไตรมาสก่อน และเพิ่มขึ้น 197% เทียบกับช่วงเดียวกันของปีก่อน ถ้าหากกำไรหลักในไตรมาส 4/61 เป็นไปตามที่คาดไว้ ก็จะมี upside เพียง 1-2% จากประมาณการกำไรทั้งปี 2561 จึงยังคงประมาณการกำไรหลักในปี 61-62 เอาไว้ที่ 972 ล้านบาท และ 1,024 ล้านบาท
ทั้งนี้ คาดว่ากำไรหลักน่าจะโตต่อเนื่องในปี 62 จากรายได้ที่เพิ่มขึ้นของโรงภาพยนตร์เนื่องจาก 1) คาดจำนวนโรงฉายเพิ่มขึ้นประมาณ 50-70 โรงในต่างจังหวัด 2) ราคาตั๋วเฉลี่ยน่าจะเพิ่มขึ้นจากการขึ้นราคา และเลิกขายตั๋วราคาต่ำ 3) ยอดขายขนมขบเคี้ยวและเครื่องดื่มในโรงภาพยนตร์ที่จะเพิ่มขึ้นตามการขายตั๋ว 4) คาดจะมีภาพยนตร์ไทยลงโรงฉายมากขึ้น ซึ่งจะช่วยหนุนให้รายได้จากโรงภาพยนตร์เพิ่มขึ้น โดยเฉพาะในต่างจังหวัด
และ 5) เป็นปีแรกที่รับรู้รายได้เต็มปีจากโรงภาพยนตร์สาขาไอคอน สยาม โดยยังคาดว่าสัดส่วนต้นทุน/โรง จะลดลงจาก 10 ล้านบาทเหลือ 6.5 ล้านบาท เนื่องจากสาขาที่ตั้งเป้าจะเปิดในปี 62 ส่วนใหญ่จะเป็นสาขาขนาดเล็ก
โดยยังคงราคาเป้าหมายปี 62 ไว้ที่ 28.00  บาท (PER 19.8 เท่า) ซึ่งยังมี upside จากราคาตลาดอีกมาก อีกทั้งคาดหวังอัตราผลตอบแทนที่จากปันผลที่ 2.7% สำหรับงวดครึ่งหลังปี 61 และ 5.8% สำหรับปี 62 อีกด้วย